এরপরও একশ্রেণির নাগরিক ‘আবেগের’ বৈশাখী উৎসবে যোগ দিতে কাকডাকা ভোর থেকে ছুটতে থাকে রমনা অভিমুখে। বটমূলে বর্ষবরণের আয়োজন শুরুর বেশ আগে থেকেই সেখানে মানুষ সমবেত হতে থাকে। উৎসবে যোগ দিতে বিভিন্ন বয়সের নারী-পুরুষের সঙ্গে বাবা-মার হাত ধরে রমনামুখী হয় শিশুরাও। সকাল সাতটার আগেই রমনায় সুনিদ্দিষ্ট প্রবেশ পথে লাইনে দাঁড়াতে হয় মানুষকে। এবার বেশিসংখ্যক নিরাপত্তা বেষ্টনি পার হয়ে পার্কে ঢুকতে হয়েছে সকলকে। পুলিশের নিষেধাজ্ঞা সত্ত্বেও যারা ব্যাগ, এমনকি ভ্যানিটি ব্যাগ নিয়ে বর্ষবরণের উৎসবে এসেছিলেন, তারা এবার মূল উৎসবে ঢুকতে পারেননি। বর্ষবরণের এ উৎসবে লাল পাড়ের সাদা শাড়িতে নারী এবং অধিকাংশ পুরুষকে দেখা যায় পাজামা-পাঞ্জাবি পরিহিত।